CELEX: 32016D0051
Language: el
Date: 2016-01-18 00:00:00
Title: Απόφαση (ΚΕΠΠΑ) 2016/51 του Συμβουλίου, της 18ης Ιανουαρίου 2016, σχετικά με την υποστήριξη της σύμβασης για τα βιολογικά και τοξινικά όπλα (ΒΤWC) στο πλαίσιο της στρατηγικής της ΕΕ κατά της διάδοσης όπλων μαζικής καταστροφής

19.1.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 12/50
            
         ΑΠΌΦΑΣΗ (ΚΕΠΠΑ) 2016/51 ΤΟΥ ΣΥΜΒΟΥΛΊΟΥ
   της 18ης Ιανουαρίου 2016
   σχετικά με την υποστήριξη της σύμβασης για τα βιολογικά και τοξινικά όπλα (ΒΤWC) στο πλαίσιο της στρατηγικής της ΕΕ κατά της διάδοσης όπλων μαζικής καταστροφής
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 26 παράγραφος 2 και το άρθρο 31 παράγραφος 1,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Στις 12 Δεκεμβρίου 2003 το Ευρωπαϊκό Συμβούλιο ενέκρινε τη στρατηγική της ΕΕ κατά της διάδοσης όπλων μαζικής καταστροφής («στρατηγική της ΕΕ») (1), η οποία περιλαμβάνει στο κεφάλαιο III κατάλογο μέτρων για την καταπολέμηση της διάδοσης των όπλων αυτών.
            
         
               (2)
            
            
               Η Ένωση εφαρμόζει ενεργά τη στρατηγική της ΕΕ και υλοποιεί τα μέτρα που απαριθμούνται στο κεφάλαιο III αυτής, ιδίως εκείνα τα μέτρα που σχετίζονται με την ενίσχυση, την εφαρμογή και τον οικουμενικό χαρακτήρα της σύμβασης για τα βιολογικά και τοξινικά όπλα (ΒΤWC).
            
         
               (3)
            
            
               Στις 27 Φεβρουαρίου 2006 το Συμβούλιο υιοθέτησε την κοινή δράση 2006/184/ΚΕΠΠΑ για την υποστήριξη της BTWC, στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (2). Από την υιοθέτηση της κοινής δράσης 2006/184/ΚΕΠΠΑ επτά επιπλέον κράτη κατέστησαν συμβαλλόμενα μέρη της BTWC. Η κοινή δράση 2006/184/ΚΕΠΠΑ έληξε στις 26 Αυγούστου 2007.
            
         
               (4)
            
            
               Τον Μάρτιο 2006 το Συμβούλιο υιοθέτησε σχέδιο δράσης σχετικά με τα βιολογικά και τοξινικά όπλα, το οποίο συμπληρώνει την κοινή δράση 2006/184/ΚΕΠΠΑ για την υποστήριξη της BTWC (3). Τα προγράμματα δράσης προβλέπουν την αποτελεσματική χρήση των μέτρων οικοδόμησης εμπιστοσύνης (ΜΟΕ) και τον μηχανισμό του γενικού γραμματέα του Οργανισμού των Ηνωμένων Εθνών (ΟΗΕ) για τη διερεύνηση καταγγελιών για χρήση βιολογικών όπλων.
            
         
               (5)
            
            
               Στις 10 Νοεμβρίου 2008 το Συμβούλιο υιοθέτησε την κοινή δράση 2008/858/ΚΕΠΠΑγια την υποστήριξη της BTWC, στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (4). Τρία επιπλέον κράτη κατέστησαν συμβαλλόμενα μέρη της BTWC από την υιοθέτηση της κοινής δράσης 2008/858/ΚΕΠΠΑ και αρκετά κράτη επωφελήθηκαν από τη συνδρομή των εμπειρογνωμόνων της Ένωσης.
            
         
               (6)
            
            
               Κατά την έκτη διάσκεψη αναθεώρησης της BTWC αποφασίστηκε η σύσταση της Μονάδας Υποστήριξης της Εφαρμογής (ΜΥΕ), με πενταετή εντολή (2007-2011), στο πλαίσιο του Τμήματος Γενεύης του Γραφείου Αφοπλισμού των Ηνωμένων Εθνών (UΝ ODA), για την παροχή διοικητικής υποστήριξης στις συνεδριάσεις για τις οποίες έχει συμφωνήσει η έκτη διάσκεψη αναθεώρησης, καθώς και στήριξης για τη συνεκτική εφαρμογή και την καθολική ισχύ της BTWC και την ανταλλαγή ΜΟΕ.
            
         
               (7)
            
            
               Στις 18 Ιουλίου 2011 το Συμβούλιο εξέδωσε την απόφαση 2011/429/ΚΕΠΠΑ (5) αναφορικά με τη θέση της Ευρωπαϊκής Ένωσης στην έβδομη διάσκεψη αναθεώρησης των κρατών μελών της BTWC («έβδομη διάσκεψη αναθεώρησης»).
            
         
               (8)
            
            
               Κατά την έβδομη διάσκεψη αναθεώρησης αποφασίστηκε να ανανεωθεί η εντολή της ΜΥΕ για πέντε περαιτέρω έτη (2012-2016), καθώς και να επεκταθούν τα καθήκοντά της, προκειμένου να περιληφθεί και η εφαρμογή της απόφασης περί σύστασης και διαχείρισης της βάσης δεδομένων για τις αιτήσεις και προσφορές παροχής συνδρομής και για τη διευκόλυνση της σχετικής ανταλλαγής πληροφοριών μεταξύ των συμβαλλόμενων κρατών, καθώς και της στήριξης, κατά περίπτωση, της εφαρμογής από τα συμβαλλόμενα κράτη των αποφάσεων και συστάσεων της έβδομης διάσκεψης αναθεώρησης.
            
         
               (9)
            
            
               Στις 23 Ιουλίου 2012 το Συμβούλιο υιοθέτησε την κοινή δράση 2012/421/ΚΕΠΠΑ (6) για την υποστήριξη της BTWC, στο πλαίσιο της εφαρμογής της στρατηγικής της ΕΕ κατά της διάδοσης ΟΜΚ. Έξι επιπλέον κράτη κατέστησαν συμβαλλόμενα μέρη της BTWC από την υιοθέτηση της κοινής δράσης 2012/421/ΚΕΠΠΑ και αρκετά κράτη επωφελήθηκαν από τη συνδρομή των εμπειρογνωμόνων της Ένωσης.
            
         
               (10)
            
            
               Οι στόχοι της απόφασης 2011/429/ΚΕΠΠΑ και της απόφασης 2012/421/ΚΕΠΠΑ, και συγκεκριμένα οι πτυχές εκείνες για τις οποίες επετεύχθη ομοφωνία στην έβδομη διάσκεψη αναθεώρησης, θα πρέπει να προχωρήσουν,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Για τον σκοπό της άμεσης εφαρμογής στην πράξη ορισμένων στοιχείων της στρατηγικής της ΕΕ κατά της διάδοσης των όπλων μαζικής καταστροφής, και αξιοποιώντας την επιτυχή υλοποίηση των κοινών δράσεων 2006/184/ΚΕΠΠΑ, 2008/858/ΚΕΠΠΑ και της απόφασης 2012/421/ΚΕΠΠΑ του Συμβουλίου, η παρούσα απόφαση χρησιμεύει ως επιχειρησιακό εργαλείο πολιτικής που αποσκοπεί στην επίτευξη των στόχων της απόφασης 2011/429/ΚΕΠΠΑ και επικεντρώνεται ιδίως στις πτυχές για τις οποίες επετεύχθη συναίνεση κατά την έβδομη διάσκεψη αναθεώρησης, όπως αυτή εκφράζεται στο τελικό έγγραφο της διάσκεψης.
   Οι ακόλουθες αρχές αποτελούν τον οδηγό της παρούσας απόφασης:
   
               α)
            
            
               βέλτιστη αξιοποίηση της εμπειρίας που αποκτήθηκε μέσω των κοινών δράσεων 2006/184/ΚΕΠΠΑ, 2008/858/ΚΕΠΠΑ και της απόφασης 2012/421/ΚΕΠΠΑ ·
            
         
               β)
            
            
               συνεκτίμηση των ιδιαίτερων αναγκών των συμβαλλόμενων κρατών, καθώς και των κρατών που δεν είναι συμβαλλόμενα, με στόχο την αποτελεσματικότερη εφαρμογή και την καθολική ισχύ της BTWC·
            
         
               γ)
            
            
               προώθηση της εθνικής και περιφερειακής οικειοποίησης όσον αφορά τα σχέδια, προκειμένου να εξασφαλιστεί η μακροπρόθεσμη βιωσιμότητά τους και να οικοδομηθεί εταιρική σχέση μεταξύ της Ευρωπαϊκής Ένωσης και τρίτων μερών στο πλαίσιο της BTWC·
            
         
               δ)
            
            
               εστίαση σε δραστηριότητες που αποδίδουν απτά αποτελέσματα και/ή συμβάλλουν στην έγκαιρη επίτευξη κοινής αντίληψης ενόψει της διάσκεψης αναθεώρησης της BTWC το 2016·
            
         
               ε)
            
            
               συμπερίληψη μετρήσιμων δεικτών αποτελεσμάτων, προσδιοριστέων πριν από την έναρξη των δραστηριοτήτων, καθώς και δεικτών που σχετίζονται με τις επιπτώσεις των προγραμμάτων ευαισθητοποίησης και εκπαίδευσης, όποτε αυτό είναι δυνατόν·
            
         
               στ)
            
            
               υποστήριξη της προεδρίας κατά τις συνεδριάσεις των συμβαλλόμενων κρατών στην πορεία προς την όγδοη διάσκεψη αναθεώρησης και βέλτιστη αξιοποίηση της εντολής της ΜΥΕ, όπως συμφωνήθηκε κατά την έκτη διάσκεψη αναθεώρησης, επιβεβαιώθηκε δε και επεκτάθηκε κατά την έβδομη διάσκεψη αναθεώρησης.
            
         2.   Η Ευρωπαϊκή Ένωση θα υποστηρίξει τα ακόλουθα σχέδια που αντιστοιχούν σε μέτρα της στρατηγικής της ΕΕ:
   
               —
            
            
               Προώθηση της οικουμενικής προσχώρησης στην BTWC, με παρακίνηση των μη συμβαλλόμενων κρατών να κατανοήσουν καλύτερα τα οφέλη της προσχώρησης στην BTWC και να αρχίσουν να συμμετέχουν περισσότερο σε συνεδριάσεις και άλλες δραστηριότητες της BTWC,
            
         
               —
            
            
               Ενίσχυση της αλληλεπίδρασης με μη κυβερνητικούς φορείς σε θέματα επιστήμης και τεχνολογίας καθώς και βιοασφάλειας και βιοπροστασίας,
            
         
               —
            
            
               Ανάπτυξη εθνικών ικανοτήτων για την εφαρμογή της BTWC —ιδίως σε αναπτυσσόμενες χώρες και σε τομείς όπως των άρθρων VII και X— με τη βελτίωση της ποιότητας και της ποσότητας των δηλώσεων που υποβάλλονται στο πλαίσιο του συστήματος των μέτρων οικοδόμησης εμπιστοσύνης με σκοπό την ενίσχυση της εμπιστοσύνης σε συμμόρφωση με την BTWC,
            
         
               —
            
            
               Στήριξη του προγράμματος μεταξύ συνόδων και των προετοιμασιών της όγδοης διάσκεψης αναθεώρησης,
            
         
               —
            
            
               Ενίσχυση του μηχανισμού του γενικού γραμματέα των Ηνωμένων Εθνών για τη διερεύνηση καταγγελιών για χρήση χημικών, βιολογικών και τοξινικών όπλων (ΜΓΓ),
            
         
               —
            
            
               Βασικά εργαλεία για την ευαισθητοποίηση, την εκπαίδευση και τη συμμετοχή.
            
         Λεπτομερής περιγραφή των προγραμμάτων αυτών περιλαμβάνεται στο παράρτημα.
   Άρθρο 2
   1.   Η εφαρμογή της παρούσας απόφασης ανατίθεται στην Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας (ΥΕ).
   2.   Η τεχνική εφαρμογή των δράσεων που προβλέπονται στο άρθρο 1 ανατίθεται στο UN ODA. Θα εκτελεί τα καθήκοντα αυτά υπό την ευθύνη της ΥΕ. Προς τούτο, η ΥΕ συνομολογεί τις απαραίτητες ρυθμίσεις με το UN ODA.
   Άρθρο 3
   1.   Το ποσό δημοσιονομικής αναφοράς για την εκτέλεση των σχεδίων που προβλέπονται στο άρθρο 1 παράγραφος 2 ανέρχεται σε 2 340 000 EUR.
   2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που ισχύουν για τον γενικό προϋπολογισμό της Ένωσης.
   3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 1. Για τον σκοπό αυτό, η Επιτροπή συνάπτει χρηματοδοτική συμφωνία με το UΝ ODA. Η συμφωνία ορίζει ότι το UN ODA οφείλει να εξασφαλίζει μια προβολή της συνεισφοράς της Ένωσης ανάλογη με το μέγεθός της,
   4.   Η Επιτροπή προσπαθεί να συνάψει τη χρηματοδοτική συμφωνία της παραγράφου 3 το ταχύτερο δυνατόν μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της χρηματοδοτικής συμφωνίας.
   Άρθρο 4
   Η ΥΕ υποβάλλει στο Συμβούλιο έκθεση σχετικά με την εφαρμογή της παρούσας απόφασης βάσει τακτικών εκθέσεων που εκπονεί το UN ODA. Οι εν λόγω εκθέσεις αποτελούν τη βάση για την αξιολόγηση στην οποία προβαίνει το Συμβούλιο. Η Επιτροπή παρέχει πληροφορίες σχετικά με τις χρηματοδοτικές πτυχές των σχεδίων που αναφέρονται στο άρθρο 1 παράγραφος 2.
   Άρθρο 5
   1.   Η παρούσα απόφαση αρχίζει να ισχύει την ημέρα της έκδοσής της.
   2.   Η παρούσα απόφαση λήγει 36 μήνες μετά την ημερομηνία σύναψης της χρηματοδοτικής συμφωνίας του άρθρου 3 παράγραφος 3 ή έξι μήνες μετά την ημερομηνία έκδοσής της, εάν εντός της εν λόγω προθεσμίας δεν έχει συναφθεί χρηματοδοτική συμφωνία.
   
      Βρυξέλλες, 18 Ιανουαρίου 2016.
      
         
            Για το Συμβούλιο
         
         
            Η Πρόεδρος
         
         F. MOGHERINI
      
   
   
      (1)  Έγγραφο του Συμβουλίου 15708/03. Δεν έχει ακόμη δημοσιευθεί στην Επίσημη Εφημερίδα, αλλά είναι διαθέσιμο στο http://register.consilium.europa.eu
   
      (2)  ΕΕ L 65 της 7.3.2006, σ. 51.
   
      (3)  ΕΕ C 57 της 9.3.2006, σ. 1.
   
      (4)  ΕΕ L 302 της 13.11.2008, σ. 29.
   
      (5)  Απόφαση 2011/429/ΚΕΠΠΑ του Συμβουλίου, της 18ης Ιουλίου 2011, σχετικά με τη θέση της Ευρωπαϊκής Ένωσης όσον αφορά την έβδομη διάσκεψη επισκόπησης της σύμβασης περί απαγορεύσεως της αναπτύξεως, παραγωγής και αποθηκεύσεως βακτηριολογικών (βιολογικών) και τοξινικών όπλων και καταστροφής αυτών (BTWC) (ΕΕ L 188 της 19.7.2011, σ. 42).
   
      (6)  Απόφαση 2012/421/ΚΕΠΠΑ του Συμβουλίου, της 23ης Ιουλίου 2012, σχετικά με την υποστήριξη της σύμβασης για τα βιολογικά και τοξινικά όπλα (ΒΤWC), στο πλαίσιο της στρατηγικής της ΕΕ κατά της διάδοσης όπλων μαζικής καταστροφής (ΕΕ L 196 της 24.7.2012, σ. 61).
   
      ΠΑΡΑΡΤΗΜΑ
      1.   ΣΧΕΔΙΑ
      1.1.   Σχέδιο 1: Στήριξη της καθολικής ισχύος της BTWC
      
      1.1.1.   Σκοπός του σχεδίου
      
      Προώθηση της οικουμενικής προσχώρησης στην BTWC, με παρακίνηση των μη συμβαλλόμενων κρατών να κατανοήσουν καλύτερα τα οφέλη της προσχώρησης στην BTWC και να αρχίσουν να συμμετέχουν περισσότερο σε συνεδριάσεις και άλλες δραστηριότητες της BTWC. Το σχέδιο αυτό θα στηρίξει την υλοποίηση των αποφάσεων και συστάσεων της έβδομης διάσκεψης αναθεώρησης όσον αφορά την καθολική ισχύ της BTWC.
      1.1.2.   Αναμενόμενα αποτελέσματα του σχεδίου
      
      
                  α)
               
               
                  Μεγαλύτερη προσχώρηση στην BTWC σε όλες τις γεωγραφικές περιοχές.
               
            
                  β)
               
               
                  Βελτίωση των γνώσεων των αρμόδιων εθνικών αρχών, και μεταξύ άλλων των κοινοβουλευτικών εκπροσώπων, όσον αφορά την BTWC και/ή ενίσχυση της υποπεριφερειακής συνεργασίας όσον αφορά την BTWC, προκειμένου να προωθηθεί η προσχώρηση στην BTWC και η εφαρμογή της·
               
            
                  γ)
               
               
                  Αύξηση του αριθμού των κρατών που έχουν δεσμευθεί να προσχωρήσουν στην BTWC και τα οποία λαμβάνουν μέτρα προς τον σκοπό αυτόν·
               
            
                  δ)
               
               
                  Να αυξηθεί ο αριθμός μη συμβαλλόμενων στην BTWC κρατών που εμπλέκονται σε δραστηριότητες και συνεδριάσεις της BTWC·
               
            
                  ε)
               
               
                  Εθελοντική εφαρμογή της BTWC από τα κράτη προ της προσχώρησής τους σε αυτήν.
               
            1.1.3.   Περιγραφή του σχεδίου
      
      Οι τακτικές διασκέψεις αναθεώρησης της BTWC έχουν συστηματικά αποδείξει ότι η προσχώρηση στην BTWC έχει μεγάλη σημασία. Ωστόσο, εξακολουθούν να υπάρχουν 24 κράτη που δεν συμμετέχουν στην BTWC, κυρίως στην Αφρική και τον Ειρηνικό. Το παρόν σχέδιο περιλαμβάνει ως εκ τούτου ειδικά προγράμματα με στόχο τα κράτη αυτά. Τα προγράμματα αυτά θα συνεργάζονται στενά με άλλους ενδιαφερόμενους παράγοντες, συμπεριλαμβανομένου του Οργανισμού για την Απαγόρευση των Χημικών Όπλων (OPCW), την απόφαση της Επιτροπής του Συμβουλίου Ασφαλείας των Ηνωμένων Εθνών (ΑΣΑΗΕ) 1540, τα κέντρα αριστείας για τα ΧΒΡΠ και τις οργανώσεις της κοινωνίας των πολιτών (π.χ. τη VERTIC και το Ινστιτούτο Μελετών για Θέματα Ασφάλειας) για να αναπτύξει εξελισσόμενες σχέσεις εργασίας με τους αρμόδιους περιφερειακούς και υποπεριφερειακούς οργανισμούς, για να παρέχει όπου απαιτείται ειδικά προσαρμοσμένο ενημερωτικό υλικό και για να συμπράττει απευθείας με τα κράτη της στοχευμένης περιοχής.
      Ορισμένες εγχώριες δραστηριότητες με σκοπό την καθολική ισχύ θα διοργανώνονται μετά από αίτηση κρατών που δεν είναι συμβαλλόμενα μέρη της BTWC, αρχής γενομένης με εκείνα των οποίων επίκειται η προσχώρηση στην BTWC. Οι δραστηριότητες αυτές θα στηρίζονται στις συζητήσεις και τα αποτελέσματα προηγούμενων περιφερειακών εργαστηρίων, τα οποία θα μεταφέρονται σε εθνικό πλαίσιο και θα είναι ειδικά προσαρμοσμένα στις εθνικές συνθήκες. Θα περιλαμβάνουν την προετοιμασία ενός σχεδίου εργασιών για την καθολική ισχύ για ένα έκαστο εμπλεκόμενο κράτος, με συμμετοχή εθνικών φορέων. Εφόσον είναι δυνατό και σκόπιμο, οι επισκέψεις αυτές θα μπορούσαν να αποτελούν κοινή δραστηριότητα μεταξύ μελών με αναπτυσσόμενη στενή συνεργασία και παρόμοιες εθνικές συνθήκες. Τομείς επικέντρωσης των δραστηριοτήτων θα είναι η προμήθεια ειδικού ενημερωτικού υλικού σχετικά με τα οφέλη της προσχώρησης στην BTWC, η ευαισθητοποίηση των εθνικών αρμοδίων, μεταξύ των οποίων κοινοβουλευτικοί εκπρόσωποι και άλλοι φορείς λήψης αποφάσεων, η συγκρότηση εθνικού συντονισμού και η παροχή επιχορήγησης σε άτομα με κεντρικό ρόλο προκειμένου να συμμετέχουν στις συνεδριάσεις της BTWC ή άλλες σχετικές εκδηλώσεις.
      1.2.   Σχέδιο 2: Επαφές με μη κυβερνητικούς φορείς στους τομείς της επιστήμης και της τεχνολογίας
      
      1.2.1.   Σκοπός του σχεδίου
      
      Να ενισχυθούν οι επαφές μεταξύ της διαδικασίας BTWC και εξωκυβερνητικών παραγόντων, όπως η επιστημονική κοινότητα και η βιομηχανία, μέσω της διοργάνωσης περιφερειακών εργαστηρίων για επιστημονικά και τεχνολογικά θέματα καθώς και για τη βιοασφάλεια και τη βιοπροστασία κατά την προετοιμασία της όγδοης διάσκεψης αναθεώρησης. Στο σχέδιο αυτό θα εμπλέκονται επίσης άμεσα επιστήμονες και επαγγελματίες της βιοασφάλειας σε αναπτυσσόμενες χώρες, προκειμένου να αυξηθεί η ενημέρωση σχετικά με την BTWC, να αναπτυχθούν ικανότητες για αποτελεσματικότερη εφαρμογή της BTWC και να διευκολυνθεί η διεθνής συνεργασία για ειρηνικούς σκοπούς.
      1.2.2.   Αναμενόμενα αποτελέσματα του σχεδίου
      
      
                  α)
               
               
                  Μεγαλύτερη ενημέρωση της επιστημονικής κοινότητας και της βιομηχανίας όσον αφορά την BTWC και τα συναφή με αυτήν ζητήματα και αυξημένη συμμετοχή της επιστημονικής κοινότητας καθώς και εθνικών και περιφερειακών επιστημονικών, επαγγελματικών και βιομηχανικών ενώσεων στην εφαρμογή της BTWC·
               
            
                  β)
               
               
                  Ευρύτερη και βαθύτερη κατανόηση του ρόλου των επιστημονικών και τεχνολογικών ζητημάτων στην εφαρμογή της BTWC από τους διάφορους εθνικούς φορείς χάραξης πολιτικής και υπαλλήλους·
               
            
                  γ)
               
               
                  Εποικοδομητική συμβολή στην εξέταση του μόνιμου σημείου της ημερήσιας διάταξης που αφορά την επιστήμη και την τεχνολογία σε συνεδριάσεις BTWC, καθώς και εισηγήσεις προς εξέταση, από την όγδοη διάσκεψη αναθεώρησης, τρόπων για καλύτερη επισκόπηση των επιστημονικών και τεχνολογικών εξελίξεων που επηρεάζουν την BTWC·
               
            
                  δ)
               
               
                  Περισσότερες επαφές μεταξύ επιστημονικής κοινότητας, πανεπιστημίων, ερευνητικών οργανισμών, επαγγελματικών ενώσεων, βιομηχανίας και ρυθμιστικών οργανισμών και φορέων χάραξης πολιτικής σε εθνικό και περιφερειακό επίπεδο και ενισχυμένη συμβολή σε επισκοπήσεις των επιστημονικών και τεχνολογικών εξελίξεων που επηρεάζουν την BTWC·
               
            
                  ε)
               
               
                  Προώθηση των διασυνδέσεων με άλλες πολυμερείς και περιφερειακές πρωτοβουλίες στον τομέα της επιστήμης και της τεχνολογίας· και
               
            
                  στ)
               
               
                  Μεγαλύτερη διεθνή συνεργασία στον επιστημονικό και τεχνολογικό τομέα που θα μπορούσε να στηρίξει την ανάπτυξη ικανοτήτων στις αναπτυσσόμενες χώρες σε τομείς σημαντικούς για την BTWC και ειδικότερα για τα άρθρα VII και X, όπως η ανίχνευση, η διάγνωση και η πρόληψη επιδημικών εξάρσεων, τα εμβόλια, η θεραπευτική, οι αναλυτικές μέθοδοι, η ετοιμότητα και η αντίδραση.
               
            1.2.3.   Περιγραφή και εκτέλεση του σχεδίου
      
      Πέντε κατ' ανώτατο όριο εργαστήρια, διοργανωμένα σε συνεργασία με παγκόσμιες και περιφερειακές επιστημονικές ενώσεις, με τη βιομηχανία (εκπροσωπούμενη από τις αρμόδιες παγκόσμιες ή περιφερειακές βιομηχανικές ομοσπονδίες και επαγγελματικές ενώσεις, όπως οι ενώσεις για τη βιοασφάλεια) και με πανεπιστημιακούς εμπειρογνώμονες, θα ασχοληθούν με ζητήματα καθοριζόμενα στο μόνιμο σημείο της ημερήσιας διάταξης που αφορά την επιστήμη και την τεχνολογία καθώς και με τις επιπτώσεις τους στη βιοασφάλεια και τη βιοπροστασία, θα υποκινήσουν δε έναν περιφερειακό διάλογο για τα ζητήματα αυτά, ενώ ταυτόχρονα θα κατατοπίσουν περισσότερο την ενδοπεριφερειακή επιστημονική και επαγγελματική κοινότητα. Τα εργαστήρια αυτά θα πρέπει ενδεχομένως να διοργανωθούν στο περιθώριο των συναφών επιστημονικών διασκέψεων ή διασκέψεων για τη βιοασφάλεια, ούτως ώστε να μεγιστοποιηθούν οι δυνατότητες προβολής και να ελαχιστοποιηθούν οι δαπάνες. Βασικό στοιχείο των συναντήσεων αυτών θα είναι η ενεργός συμμετοχή επιστημόνων και επαγγελματιών της ρύθμισης από αναπτυσσόμενες χώρες, η οποία θα χρειαστεί επιχορήγηση. Για να στηριχθεί περισσότερο η συμμετοχή των προαναφερθέντων φορέων, θα διατίθενται μικρές επιχορηγήσεις προκειμένου αυτοί να διεξάγουν επακόλουθη έρευνα που θα οδηγεί σε δημοσιεύσεις με αντικείμενο θέματα που συζητήθηκαν στα εργαστήρια.
      Η βιωσιμότητα του έργου θα πρέπει να επιτευχθεί με τη δημιουργία εικονικού δικτύου εμπειρογνωμόνων προερχόμενων από τους συμμετασχόντες στα εργαστήρια. Οι εμπειρογνώμονες αυτοί θα μπορούσαν επίσης να είναι μέλη εθνικών αντιπροσωπειών σε συνεδριάσεις BTWC, θα μπορούσαν δε να συνεισφέρουν στην επισκόπηση των επιστημονικών και τεχνολογικών εξελίξεων.
      1.3.   Σχέδιο 3: Η ανάπτυξη ικανοτήτων για την εφαρμογή της BTWC
      
      1.3.1.   Σκοπός του σχεδίου
      
      Κατά την έβδομη διάσκεψη αναθεώρησης επιβεβαιώθηκε ότι η υιοθέτηση και η επιβολή των απαραίτητων εθνικών μέτρων θα ενισχύσει την αποτελεσματικότητα της BTWC. Η διάσκεψη κάλεσε τα συμβαλλόμενα κράτη να θεσπίσουν τα νομοθετικά, διοικητικά, δικαστικά και λοιπά μέτρα, μεταξύ των οποίων η ενημέρωση και οι κώδικες συμπεριφοράς, τα οποία προορίζονται για την ενίσχυση της εγχώριας εφαρμογής της BTWC και την κατοχύρωση της ασφάλειας και της προστασίας έναντι μικροβιακών ή άλλων βιολογικών παραγόντων ή τοξινών. Βάσει της πείρας που έχει αποκτηθεί μέσω της κοινής δράσης 2008/858/CFSP και της απόφασης 2012/421/ΚΕΠΠΑ του Συμβουλίου, προγράμματα εκτεταμένης συνδρομής εθνικής εφαρμογής της BTWC θα πρέπει να παρέχονται σε οκτώ χώρες κατ' ανώτατο όριο.
      1.3.2.   Αναμενόμενα αποτελέσματα του σχεδίου
      
      
                  α)
               
               
                  Θέσπιση κατάλληλων νομοθετικών και διοικητικών μέτρων, μεταξύ άλλων και ποινικών διατάξεων, τα οποία καλύπτουν το συνολικό πεδίο εφαρμογής των απαγορεύσεων και προληπτικών μέτρων που προβλέπονται στην BTWC και έχουν αναλυθεί λεπτομερέστερα από την έβδομη διάσκεψη αναθεώρησης·
               
            
                  β)
               
               
                  Αποτελεσματική εφαρμογή και επιβολή μέτρων για την αποφυγή παραβιάσεων της BTWC και για την επιβολή κυρώσεων σε περίπτωση παραβιάσεων·
               
            
                  γ)
               
               
                  Καλύτερος συντονισμός και διασύνδεση μεταξύ όλων των αρμόδιων φορέων που εμπλέκονται στη διαδικασία BTWC, μεταξύ των οποίων οι εθνικές και περιφερειακές οργανώσεις βιοασφάλειας και βιοπροστασίας, οι κοινοβουλευτικοί εκπρόσωποι και ο ιδιωτικός τομέας, προκειμένου να προωθηθεί η αποτελεσματική εφαρμογή·
               
            
                  δ)
               
               
                  Προαγωγή των προγραμμάτων ευαισθητοποίησης, των κωδίκων συμπεριφοράς και των προτύπων ως προς τη βιοασφάλεια και τη βιοπροστασία·
               
            
                  ε)
               
               
                  Δημιουργία ή ενίσχυση των εθνικών μηχανισμών συλλογής των απαιτούμενων πληροφοριών και για την ετήσια υποβολή ΜΟΕ·
               
            
                  στ)
               
               
                  Μεγαλύτερος αριθμός συμβαλλόμενων κρατών που συμμετέχουν σε τακτική ανταλλαγή ΜΟΕ, καθώς και αύξηση της ποιότητας των υποβαλλόμενων πληροφοριών·
               
            
                  ζ)
               
               
                  Μεγαλύτερος αριθμός συμβαλλόμενων κρατών που υποβάλλουν τα οικεία ΜΟΕ ηλεκτρονικά·
               
            
                  η)
               
               
                  Μεγαλύτερος αριθμός κρατών μερών που συμβάλλουν ενεργά στην επισκόπηση των επιστημονικών και τεχνολογικών εξελίξεων στο πλαίσιο της BTWC·
               
            
                  θ)
               
               
                  Αυξημένη επιστημονική συνεργασία μεταξύ χωρών σε τομείς που έχουν σημασία για την BTWC· και
               
            
                  ι)
               
               
                  Βελτιωμένη τεχνική επάρκεια και κατανόηση από τους επιστήμονες από αναπτυσσόμενες χώρες που συμμετέχουν σε τέτοια προγράμματα.
               
            1.3.3.   Περιγραφή του σχεδίου
      
      Κάθε πρόγραμμα θα εφαρμόζεται για 12 μήνες περίπου, προβλέποντας τη συμμετοχή των αντιπροσωπειών της ΕΕ και των κέντρων αριστείας ΧΒΡΠ στις δικαιούχους χώρες καθώς και των περιφερειακών κέντρων αφοπλισμού του ΟΗΕ αναλόγως περιπτώσεως, θα περιλαμβάνει δε τα εξής:
      
                  α)
               
               
                  Ένα αρχικό εθνικό εργαστήριο που θα συγκεντρώνει όλους τους αρμόδιους εγχώριους οργανισμούς και φορείς, θα παρουσιάζει την BTWC, θα εντοπίζει αποφασισμένους και αξιόπιστους τοπικούς εταίρους και θα προβαίνει σε αρχική αξιολόγηση των αναγκών και προτεραιοτήτων·
               
            
                  β)
               
               
                  Χρήση του υφιστάμενου οδηγού ΜΟΕ και του οδηγού εθνικής εφαρμογής, καθώς και κατάλληλων πληροφοριών ή ηλεκτρονικής κατάρτισης για σημεία επαφής BTWC σχετικά με τον τρόπο χρησιμοποίησης της ηλεκτρονικής πλατφόρμας όταν αυτή βρίσκεται σε επιχειρησιακή ετοιμότητα·
               
            
                  γ)
               
               
                  Ανάπτυξη ενός δομημένου σχεδίου δράσης στα μέτρα της δικαιούχου χώρας, το οποίο θα περιλαμβάνει επισκέψεις και/ή εργαστήρια διάφορων παρόχων συνδρομής καθ' όλη τη διάρκεια του προγράμματος, καθώς και κατάρτιση παρεχόμενη σε κράτη μέλη της ΕΕ ή αλλού·
               
            
                  δ)
               
               
                  Εκτέλεση του σχεδίου δράσης, με τους παρόχους συνδρομής να διευθύνουν τις αντίστοιχες δραστηριότητες συνδρομής (π.χ. εκπόνηση νομοθεσίας, εκπαίδευση βιοασφάλειας/βιοπροστασίας, έλεγχος της εξαγωγής αγαθών διπλής χρήσεως, προετοιμασία και υποβολή ΜΟΕ, αστυνομική εκπαίδευση, εμπεριστατωμένη ενημέρωση για επιστήμονες, σχεδιασμός της αντιμετώπισης επειγουσών καταστάσεων κ.λπ.)· και
               
            
                  ε)
               
               
                  Ένα συγκεφαλαιωτικό εργαστήριο μετά το πέρας των δραστηριοτήτων όπου θα συγκροτούνται τα γενικά συμπεράσματα, οι οργανισμοί θα παρουσιάζουν τα πεπραγμένα και την πρόοδό τους και θα αξιολογούνται οι τυχόν ανάγκες για επέκταση ή για συνέχιση της συνδρομής.
               
            Για τη διασφάλιση αποτελεσματικής και παραγωγικής συνδρομής, θα διοργανωθεί εργαστήριο για εμπειρογνώμονες της ΕΕ που επικουρούν τις υπαγόμενες στο σχέδιο δικαιούχους χώρες με σκοπό να εξεταστούν οι βέλτιστες πρακτικές και οι κατάλληλες προετοιμασίες των δραστηριοτήτων συνδρομής.
      1.4.   Σχέδιο 4: Στήριξη του προγράμματος μεταξύ συνόδων και των προετοιμασιών της όγδοης διάσκεψης αναθεώρησης
      
      1.4.1.   Σκοπός του σχεδίου
      
      Το εν λόγω πρόγραμμα επικεντρώνεται στην κινητοποίηση των συμβαλλόμενων στην BTWC κρατών για ενεργό συμμετοχή στην όγδοη διάσκεψη αναθεώρησης με τη διοργάνωση περιφερειακών/υποπεριφερειακών εργαστηρίων και την παροχή ευκαιριών για προβληματισμό και συζήτηση βασικών θεμάτων του προγράμματος μεταξύ συνόδων 2012-2015.
      Περιλαμβάνει επίσης πρακτική στήριξη για τα θέματα που συζητήθηκαν κατά τη διάρκεια του μεταξύ συνόδων προγράμματος, όπως το άρθρο VII και η ιδέα του μηχανισμού αξιολόγησης από ομοτίμους.
      1.4.2.   Αναμενόμενα αποτελέσματα του σχεδίου
      
      
                  α)
               
               
                  Μεγαλύτερη ενημέρωση για την BTWC και την όγδοη διάσκεψη αναθεώρησης του 2016 και τη σημασία της για τη μελλοντική εξέλιξη της BTWC·
               
            
                  β)
               
               
                  Συνολικός και διαπεριφερειακός διάλογος σχετικά με τα θέματα που πρέπει να εξεταστούν κατά την όγδοη διάσκεψη αναθεώρησης·
               
            
                  γ)
               
               
                  Εκπόνηση ενός αριθμού προτάσεων για νέες πρωτοβουλίες που θα πρέπει να υλοποιηθούν μετά την όγδοη διάσκεψη αναθεώρησης και ευρεία υποστήριξη για την έγκρισή τους από την όγδοη διάσκεψη αναθεώρησης·
               
            
                  δ)
               
               
                  Περαιτέρω επεξεργασία της ιδέας ενός μηχανισμού αξιολόγησης από ομοτίμους στο πλαίσιο της BTWC. Στήριξη θα μπορούσε να δοθεί, για παράδειγμα, με τη διοργάνωση μίας ή περισσότερων ασκήσεων σε τρίτες χώρες και στον εντοπισμό χρήσιμων διδαγμάτων ως προς την καταλληλότητα της ιδέας·
               
            
                  ε)
               
               
                  Εντοπισμός των διδαγμάτων που αντλήθηκαν από την επιδημία του Έμπολα στη Δυτική Αφρική και που έχουν σημασία για την εφαρμογή των άρθρων VII και X της BTWC.
               
            1.4.3.   Περιγραφή του σχεδίου
      
      Θα διοργανωθεί μια σειρά περιφερειακών/υποπεριφερειακών εργαστηρίων προκειμένου να εγκύψουν στα θέματα του προγράμματος μεταξύ συνόδων 2012-2015 και να βοηθήσουν τον πρόεδρο της επόμενης διάσκεψης αναθεώρησης πριν και κατά τη διάρκεια της όγδοης διάσκεψης αναθεώρησης, με την προοπτική της μελλοντικής εξέλιξης της BTWC, θα αποσκοπούν δε στο να συμβάλουν στη διαμόρφωση κοινών αντιλήψεων σε περιφερειακή/υποπεριφερειακή βάση συζητώντας προτάσεις για την προώθηση διαφόρων ζητημάτων. Τα εργαστήρια αυτά θα μπορούσε να πραγματοποιηθούν παράλληλα με τα επιστημονικά και τεχνολογικά εργαστήρια που περιγράφονται ανωτέρω ούτως ώστε να αξιοποιηθούν στον μέγιστο δυνατό βαθμό οι πόροι και οι εμπειρογνώμονες και να προωθηθούν ο διάλογος και οι επαφές μεταξύ επιστημόνων —ανεξαρτήτως του θεσμού στον οποίον ανήκουν— και αρμοδίων χάραξης πολιτικών. Θα διοργανωθούν επίσης κατά περίπτωση εκδηλώσεις στη Γενεύη. Κατά συνέπεια, τα εργαστήρια αυτά πρέπει επίσης να αποσκοπούν στη συμμετοχή επιστημόνων και εκπροσώπων της βιομηχανίας και των επαγγελματικών ενώσεων. Αυτό θα βοηθήσει στο να διαμορφωθεί ευρεία συμμαχία συμβαλλόμενων κρατών υπέρ της σταδιακής ενδυνάμωσης της BTWC. Ένα πρόγραμμα χορηγιών θα συνδεθεί με τα εργαστήρια, ούτως ώστε οι συμμετέχοντες από αναπτυσσόμενα συμβαλλόμενα κράτη να παρακολουθήσουν τα εργαστήρια και την όγδοη διάσκεψη αναθεώρησης. Στη συνάρτηση αυτή μπορεί να εξεταστεί ο τρόπος με τον οποίο οι επιχορηγούμενοι συμμετέχοντες θα έχουν τη δυνατότητα σύνδεσης με μέλη αντιπροσωπειών των κρατών μελών της ΕΕ κατά τη διάρκεια των συνόδων BTWC.
      Πολύτιμος θα ήταν ο προβληματισμός για τον τρόπο με τον οποίο θα μπορούσε να καταστεί λειτουργικό το άρθρο VII της BTWC, λαμβανομένης υπόψη της αφθονίας εμπειριών που διαμορφώνει η έξαρση του Έμπολα στη Δυτική Αφρική. Θα εκπονηθεί μελέτη διδαγμάτων που θα επικεντρώνεται στις επιπτώσεις της έξαρσης και στη διεθνή αντίδραση απέναντί της προκειμένου για την εφαρμογή του άρθρου VII της BTWC, θα καλύπτει όμως επίσης πτυχές που αφορούν το άρθρο Χ από πλευράς επιστημονικής συνεργασίας και ανάπτυξης θεραπευτικών μεθόδων και εμβολίων. Θα συνταχθεί έκθεση που θα πρέπει να ληφθεί υπόψη από τα συμβαλλόμενα κράτη κατά τις προετοιμασίες τους για την όγδοη αναθεωρητική διάσκεψη.
      Θα πρέπει να διεξαχθεί μία τουλάχιστον διαδικασία μεταξύ των ενδιαφερόμενων συμβαλλόμενων κρατών του μηχανισμού αξιολόγησης από ομοτίμους, προκειμένου να διευρυνθεί η υποστήριξη της ιδέας αυτής και να διερευνηθεί περισσότερο η καταλληλότητά της. Η άσκηση θα στηρίζεται στη διαδικασία που διεξήχθη στη Γαλλία το 2013, καθώς και σε εκείνη που διεξήγαγαν οι χώρες ΜΠΕΝΕΛΟΥΞ το 2015, προκειμένου να συνταχθεί έκθεση που θα πρέπει να εξετάσουν τα συμβαλλόμενα κράτη πριν από την όγδοη διάσκεψη αναθεώρησης. Θα εκπονηθεί επίσης μελέτη για τον τρόπο με τον οποίο θα καταστούν αποτελεσματικότερες οι διατάξεις του άρθρου V της BTWC περί διαβούλευσης μεταξύ συμβαλλόμενων κρατών.
      1.5.   Σχέδιο 5: Υποστήριξη προς τον μηχανισμό του γενικού γραμματέα των ΗΕ
      
      1.5.1.   Σκοπός του σχεδίου
      
      Υποστήριξη της ενίσχυσης του μηχανισμού του γενικού γραμματέα των Ηνωμένων Εθνών για τη διερεύνηση καταγγελιών για χρήση χημικών, βιολογικών και τοξινικών όπλων (ΜΓΓ).
      1.5.2.   Αναμενόμενα αποτελέσματα του σχεδίου
      
      Ενίσχυση της ετοιμότητας του ΜΓΓ, περιλαμβανομένων και δραστηριοτήτων σύμφωνα με τα αποτελέσματα της διαδικασίας άντλησης διδαγμάτων για την ερευνητική αποστολή των ΗΕ στη Συρία του 2013:
      
                  α)
               
               
                  Διευρυμένος κατάλογος εκπαιδευμένων εμπειρογνωμόνων (εκδηλώσεις βασικής και ειδικευμένης κατάρτισης — κατ' εκτίμηση διοργάνωση τριών κύκλων κατάρτισης)·
               
            
                  β)
               
               
                  Σύγκληση της εναρκτήριας συνεδρίασης των παραγόντων του ΜΓΓ (μία συνεδρίαση): η συνεδρίαση θα χρησιμεύσει ως μηχανισμός συνεργασίας εντός και μεταξύ οργανώσεων, επίσης και όταν ο ΜΓΓ δεν έχει ενεργοποιηθεί, ούτως ώστε ο ΜΓΓ να αξιολογείται και να ενισχύεται περισσότερο σε τακτική βάση·
               
            
                  γ)
               
               
                  Εκδηλώσεις κατάρτισης μεταξύ οργανώσεων: κύκλοι κατάρτισης συνδιοργανωμένοι από τα ΗΕ και άλλες διεθνείς οργανώσεις για την αξιοποίηση και τον καλύτερο συντονισμό των υφιστάμενων πόρων και βέλτιστων πρακτικών, ούτως ώστε να μεγιστοποιηθεί η αποτελεσματικότητα και να αποφευχθεί η περιττή επανάληψη προσπαθειών (κατ' εκτίμηση διοργάνωση δύο κύκλων κατάρτισης).
               
            1.5.3.   Περιγραφή του σχεδίου
      
      Εκτός από τη συνέχιση της στήριξης που παρέχεται τακτικά στους εξειδικευμένους κύκλους κατάρτισης που προσφέρονται σε εμπειρογνώμονες καταχωρισμένους στον κατάλογο του ΜΓΓ, υπάρχουν αρκετές διοργανώσεις σε σχέση με τον ΜΓΓ που μπορούν να αναγνωριστούν ως σημαντικές δραστηριότητες στο πλαίσιο του σχεδίου αυτού. Δραστηριότητες που αποσκοπούν στην εφαρμογή, μεταξύ άλλων, των προαναφερόμενων συμπερασμάτων όσον αφορά τη διαδικασία άντλησης διδαγμάτων από την αποστολή των ΗΕ στη Συρία, και με τον τρόπο αυτό στη μακροπρόθεσμη ενίσχυση του ΜΓΓ, έχουν ιδιαίτερη σημασία στο πλαίσιο αυτό.
      1.6.   Σχέδιο 6: Βασικά εργαλεία για την καλύτερη ενημέρωση, την εκπαίδευση και τη συμμετοχή
      
      1.6.1.   Σκοπός του σχεδίου
      
      Διαμόρφωση συγκεκριμένων και πρακτικών εργαλείων, υλικών και προσεγγίσεων προκειμένου να διευκολυνθούν οι δραστηριότητες που περιγράφονται στα ανωτέρω σχέδια. Τα εργαλεία αυτά θα πρέπει να παράγονται σε μορφότυπους κατάλληλους για το κοινό τους, συμπεριλαμβανομένων των έντυπων εκδόσεων, και, γενικά, να απαιτούν μετάφραση προς όλες τις επίσημες γλώσσες των Ηνωμένων Εθνών. Για να προωθηθεί η χρήση των εργαλείων που διαμορφώθηκαν κατά τη διάρκεια των προηγούμενων ενωσιακών δράσεων: του οδηγού ΜΟΕ και του οδηγού εθνικής εφαρμογής.
      1.6.2.   Αναμενόμενα αποτελέσματα του σχεδίου
      
      
                  α)
               
               
                  Υποστήριξη στα σχέδια που περιγράφονται ανωτέρω·
               
            
                  β)
               
               
                  Μεγαλύτερη ενημέρωση του κοινού σχετικά με τα ζητήματα των βιολογικών όπλων, της υπεύθυνης συμπεριφοράς της επιστήμης και ζητήματα δεοντολογίας στις τάξεις των σπουδαστών και των εκπαιδευτικών·
               
            
                  γ)
               
               
                  Ευρεία διάδοση πληροφοριακού υλικού σχετικά με την BTWC και τα ευρύτερα ζητήματα που αφορούν τη δυνατότητα κακής χρήσης της βιολογίας.
               
            1.6.3.   Περιγραφή του σχεδίου
      
      Ορισμένα σχέδια μπορούν ήδη να προσδιοριστούν, ενώ άλλα θα προκύψουν μόλις δρομολογηθεί το σχέδιο. Στην πρώτη κατηγορία, για παράδειγμα, ανήκει η δημιουργία εκπαιδευτικού πόρου και εκπαιδευτικών υλικών βασισμένων στο διαδίκτυο για σπουδαστές πανεπιστημίου και/ή μαθητές και καθηγητές της βιολογίας στη δευτεροβάθμια εκπαίδευση. Η χρησιμοποίηση τεχνικών όπως η ενεργός μάθηση και η μεικτή μάθηση θα είναι εν προκειμένω σημαντική, όπως και ο συντονισμός με υφιστάμενες πρωτοβουλίες, όπως οι εργασίες που έχουν αναληφθεί από το Πανεπιστήμιο του Bradford σε συνεργασία με άλλους εταίρους. Η μετάφραση της ιστοσελίδας της BTWC και των υλικών που έχουν παραχθεί στο πλαίσιο της παρούσας και προηγούμενων αποφάσεων του Συμβουλίου είναι επίσης ένα αναγνωρίσιμο και αναγκαίο σχέδιο.
      2.   ΔΙΑΔΙΚΑΣΤΙΚΕΣ ΠΤΥΧΕΣ, ΣΥΝΤΟΝΙΣΜΟΣ
      Η εφαρμογή των σχεδίων θα υλοποιηθεί από διευθύνουσα επιτροπή με στόχο τον καθορισμό διαδικασιών και τρόπων συνεργασίας. Η διευθύνουσα επιτροπή θα εξετάζει τακτικά την εφαρμογή των σχεδίων, τουλάχιστον μία φορά το εξάμηνο, μεταξύ άλλων με ηλεκτρονικά μέσα επικοινωνίας.
      Η διευθύνουσα επιτροπή θα απαρτίζεται από αντιπροσώπους της ΥΕ και των UN ODA / BWC-ΜΥΕ.
      Οι αιτήσεις των συμβαλλόμενων κρατών, που δεν είναι κράτη μέλη της ΕΕ, για τυχόν συνδρομή και συνεργασία στο πλαίσιο της παρούσας απόφασης πρέπει να αποστέλλεται στους UN ODA / BWC-ΜΥΕ. Οι UN ODA / BWC-ΜΥΕ θα εξετάζουν και θα αξιολογούν τις αιτήσεις αυτές, κατά περίπτωση, και θα υποβάλλουν συστάσεις προς τη διευθύνουσα επιτροπή. Η διευθύνουσα επιτροπή θα εξετάζει τις αιτήσεις συνδρομής καθώς και τα προγράμματα δράσης και την εκτέλεσή τους. Βάσει πρότασης της ΥΕ, και λαμβάνοντας υπόψη τα αποτελέσματα των συζητήσεων της διευθύνουσας επιτροπής, η ΥΕ θα λαμβάνει την τελική απόφαση ως προς τις δικαιούχους χώρες, σε διαβούλευση με τις αρμόδιες ομάδες του Συμβουλίου.
      Για να εξασφαλισθεί ισχυρή οικείωση και βιωσιμότητα των δραστηριοτήτων που αναλαμβάνονται με πρωτοβουλία της ΕΕ από τις δικαιούχους χώρες, προβλέπεται ότι, οσάκις είναι εφικτό και σκόπιμο, οι επιλεγμένοι αποδέκτες θα κληθούν να προετοιμάσουν σχέδια δράσης, τα οποία, μεταξύ άλλων, θα ορίζουν χρονοδιάγραμμα για την υλοποίηση χρηματοδοτούμενων δράσεων (μεταξύ άλλων μέσω εθνικών πόρων), το πεδίο εφαρμογής και τη διάρκεια του σχεδίου και τους βασικούς φορείς. Οι UN ODA / BWC-ΜΥΕ ή, κατά περίπτωση, τα κράτη μέλη της ΕΕ, θα συμμετέχουν στην εκπόνηση των εν λόγω προγραμμάτων δράσης. Η εφαρμογή των σχεδίων θα γίνεται σύμφωνα με τα σχέδια δράσης.
      3.   ΕΚΘΕΣΕΙΣ ΚΑΙ ΑΞΙΟΛΟΓΗΣΗ
      Οι UN ODA / BWC-ΜΥΕ θα υποβάλλουν τακτικές εξαμηνιαίες εκθέσεις προόδου στον ΥΕ σχετικά με την εφαρμογή των σχεδίων. Επιπροσθέτως, θα υποβάλλονται εκθέσεις σχετικά με τις δραστηριότητες μεμονωμένης συνδρομής που διεξάγονται δυνάμει των καθιερωμένων σχεδίων δράσης για τις δικαιούχους χώρες. Οι εκθέσεις θα διαβιβάζονται στην αρμόδια ομάδα εργασίας του Συμβουλίου για την αξιολόγηση της προόδου και την ολική εκτίμηση των σχεδίων, καθώς και την πιθανή συνέχεια που πρέπει να δοθεί.
      Στο μέτρο του δυνατού, τα συμβαλλόμενα κράτη της BTWC θα ενημερώνονται για την εφαρμογή των σχεδίων, μεταξύ άλλων με ηλεκτρονικά μέσα. Τα δικαιούχα κράτη θα καλούνται να αναφέρουν στις συνεδριάσεις της BTWC τα σχετικά με τη διεξαγωγή και τα αποτελέσματα των δραστηριοτήτων που υλοποιούνται προς όφελός τους και να εκφράζουν τη δέουσα αναγνώριση προς τη στήριξη της ΕΕ.
      4.   ΣΥΜΜΕΤΟΧΗ ΕΜΠΕΙΡΟΓΝΩΜΟΝΩΝ ΑΠΟ ΤΑ ΚΡΑΤΗ ΜΕΛΗ ΤΗΣ ΕΕ
      Η ενεργός συμμετοχή εμπειρογνωμόνων από κράτη μέλη της ΕΕ είναι απαραίτητη για την επιτυχή εφαρμογή της παρούσας απόφασης. Θα δοθούν κίνητρα στους UN ODA / BWC-ΜΥΕ για τη συμμετοχή των εν λόγω εμπειρογνωμόνων. Τα έξοδα αποστολής που αφορούν την εφαρμογή των σχεδίων θα καλύπτονται από την παρούσα απόφαση.
      Αναμένεται ότι, όταν θα προβλέπονται επισκέψεις συνδρομής (όπως νομική συνδρομή ή συνδρομή με ΜΟΕ), θα θεωρείται πάγια πρακτική μια επίσκεψη τριών το πολύ εμπειρογνωμόνων για μέγιστο διάστημα πέντε ημερών.
      Για τη διασφάλιση αποτελεσματικής και παραγωγικής συνδρομής, θα διοργανωθεί εργαστήριο για εμπειρογνώμονες της ΕΕ που επικουρούν τις υπαγόμενες στο σχέδιο δικαιούχους χώρες με σκοπό να εξεταστούν οι βέλτιστες πρακτικές και οι κατάλληλες προετοιμασίες των δραστηριοτήτων συνδρομής και η κατάρτιση δέσμης υλικών συνδρομής όπως παρουσιάσεις και δημοσιεύσεις.
      5.   ΔΙΑΡΚΕΙΑ
      Η συνολική εκτιμώμενη διάρκεια εφαρμογής των σχεδίων είναι 36 μήνες.
      6.   ΔΙΚΑΙΟΥΧΟΙ
      Δικαιούχοι του σχεδίου 1 θα είναι τα μη συμβαλλόμενα κράτη της BTWC (υπογράφοντα και μη υπογράφοντα) για την οικουμενική εφαρμογή δραστηριοτήτων, μεταξύ των οποίων ο ιδιωτικός τομέας, η ακαδημαϊκή κοινότητα και οι ΜΚΟ, όπου αυτό κρίνεται σκόπιμο.
      Δικαιούχοι του σχεδίου 2 θα είναι συμβαλλόμενα κράτη που θα επικουρούνται κατά τις εκτιμήσεις τους όσον αφορά τις επιπτώσεις των επιστημονικών και τεχνολογικών εξελίξεων για την BTWC, εκπρόσωποι της επιστημονικής κοινότητας, διεθνείς, περιφερειακές και εθνικές επιστημονικές οργανώσεις, πανεπιστήμια και βιομηχανίες.
      Δικαιούχοι του σχεδίου 3 σε σχέση με δραστηριότητες ανάπτυξης ικανοτήτων είναι συμβαλλόμενα κράτη της BTWC, με ιδιαίτερη προσοχή στα κράτη μέλη που προσχώρησαν πρόσφατα στην BTWC, ενώ οι δικαιούχοι των δραστηριοτήτων του άρθρου X θα είναι μεμονωμένοι επιστήμονες, επιστημονικές διασκέψεις και θεσμικά όργανα.
      Δικαιούχοι του σχεδίου 4 θα είναι συμβαλλόμενα κράτη και ιδίως υπάλληλοι που ασχολούνται με θέματα BTWC, όπως αυτοί που έχουν ορισθεί ως εθνικοί σύνδεσμοι και ως μέλη μονίμων αποστολών στη Γενεύη, οι εμπειρογνώμονες που καλούνται να συμμετάσχουν στα εργαστήρια και στον μηχανισμό αξιολόγησης από ομοτίμους και εκείνοι που εμπλέκονται στην προετοιμασία των μελετών σχετικά με τα άρθρα V και VII.
      Δικαιούχοι του σχεδίου 5 θα είναι εμπειρογνώμονες του καταλόγου ΜΟΕ, συμμετέχοντες σε κύκλους και εκδηλώσεις κατάρτισης και συμμετέχοντες στη συνεδρίαση των παραγόντων.
      Δικαιούχοι του σχεδίου 6 θα είναι όσοι παράγουν τα σχετικά υλικά καθώς και όσοι τα χρησιμοποιούν, π.χ. σπουδαστές και καθηγητές, υπάλληλοι βιομηχανιών και ΜΚΟ.
      7.   ΕΚΠΡΟΣΩΠΟΙ ΤΡΙΤΩΝ ΜΕΡΩΝ
      Προκειμένου να προαχθεί η οικειοποίηση των σχεδίων σε περιφερειακό επίπεδο και η βιωσιμότητά τους, η συμμετοχή εμπειρογνωμόνων από χώρες εκτός ΕΕ, συμπεριλαμβανομένων των προερχόμενων από σχετικούς περιφερειακούς και διεθνείς οργανισμούς θα χρηματοδοτείται από την παρούσα απόφαση. Θα χρηματοδοτείται η συμμετοχή του των UN ODA/BWC-ΜΥΕ στα εργαστήρια και τις συνεδριάσεις της BTWC. Η συμμετοχή της προεδρίας κατά τις συνεδριάσεις της BTWC μπορεί να χρηματοδοτείται για κάθε περίπτωση χωριστά.
      8.   ΦΟΡΕΑΣ ΥΛΟΠΟΙΗΣΗΣ — ΘΕΜΑΤΑ ΠΡΟΣΩΠΙΚΟΥ
      Δεδομένου ότι για το UN ODA οι προβλεπόμενες στην παρούσα απόφαση δραστηριότητες είναι εκτός προϋπολογισμού, θα χρειαστεί επιπλέον προσωπικό.
      9.   ΠΡΟΒΟΛΗ ΤΗΣ ΕΕ
      Το UN ODA λαμβάνει όλα τα απαραίτητα μέτρα για να προβληθεί το γεγονός ότι η δράση χρηματοδοτείται από την Ευρωπαϊκή Ένωση. Τα μέτρα αυτά θα εφαρμοστούν σύμφωνα με το Εγχειρίδιο επικοινωνίας και προβολής για τις εξωτερικές δράσεις της ΕΕ, που έχει καταρτιστεί και δημοσιευθεί από την Ευρωπαϊκή Επιτροπή. Το UN ODA θα εξασφαλίσει έτσι την προβολή της συμβολής της Ένωσης με κατάλληλα διακριτικά και δημοσιότητα, αναδεικνύοντας τον ρόλο της Ένωσης, μεριμνώντας για τη διαφάνεια των δράσεών της και παρέχοντας μεγαλύτερη ενημέρωση όσον αφορά τους λόγους οι οποίοι οδήγησαν στην απόφαση, καθώς και τη στήριξη της απόφασης από την Ένωση και τα αποτελέσματα αυτής της στήριξης. Το υλικό που θα παραχθεί από το σχέδιο θα επιδεικνύει σε εμφανές σημείο τη σημαία της Ένωσης σύμφωνα με τις κατευθυντήριες γραμμές της Ένωσης για την ορθή χρήση και αναπαραγωγή της σημαίας.